1. august 2019

**Brd. Dahl nomineret til Årets læreplads**

**Et enstemmigt dommerpanel på Tradium har peget på Brødrene Dahls centrallager i Randers som skolens kandidat til Årets lærerplads 2019.**

I 2017 viste data fra HR-systemet hos Brødrene Dahl på Alsvej i Randers, at over halvdelen af medarbejderne var over 50 år. For ikke at mangle arbejdskraft i en nær fremtid blev ”Projekt generationsskifte” iværksat.

En af målsætningerne med projektet var at finde 20 elever i løbet af to år. Det lykkedes på kun 18 måneder, og eleverne har det så godt, at to af dem har indstillet Brødrene Dahl til Årets læreplads.

**Enigt dommerpanel på Tradium**

Det er et enigt dommerpanel fra Tradium, der har kåret Brødrene Dahl til årets lokale læreplads blandt indstillingerne fra skolens elever. I udvælgelsen lagde dommerpanelet vægt på, at Brødrene Dahl gør et stort arbejde for at tage individuelle hensyn, så alle elever kan få en god lærertid. Samtidigt har de fokus på at eleverne kommer hele vejen rundt i virksomheden og lærer om alt fra IT-systemer til, hvordan man pakker eksportvarer.

* Der bliver tænkt på, hvad der er bedst for den enkelte. Det varmer mit hjerte at jeg kan se en arbejdsplads, der kan rumme det. Det er helt fantastisk. Og så kan jeg høre på mine skolekammerater, at vi får lov til at prøve meget forskelligt i forhold til mange andre lærepladser,” fortæller Joanna Lihme Krogsgaard, hvis indstilling blev udvalgt af dommerpanelet.

**Elever skaber værdi**

Brødrene Dahl lægger vægt på, at de ikke kun skaber lærerpladser for elevernes skyld, men fordi det også giver firmaet værdi. Siden 2017 er otte af firmaets elever blevet udlært, og seks af dem har fået fastansættelse samme sted.

* Da vi startede vores elevprojekt, var der en lederskepsis. Men lige så snart man har prøvet det, opdager man, hvor meget det giver til arbejdspladsen at have elever, fortæller Magnus Kristinsson, der er logistikchef hos Brødrene Dahl.

Brødrene Dahl nu med i opløbet om at blive Danmarks bedste læreplads. Vinderen bliver kåret i januar 2020 på Børsen i København.

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 460 medarbejdere og underviser 2.900 årselever på syv adresser i Randers, Hobro og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk